秋水閣席上呈穎叔原道
作者：郭祥正
朝代：宋

paragraphs: 吾愛秋水閣，水影照采椽。
瑩碧不知極，定與銀漢連。
荷花十丈開，白藕想如船。
雙鶴時一鳴，寒霄下迴旋。
况復對羽客，豈異蓬萊仙。
便當沽玉液，猛飲明月前。
人生不嗜此，何物能逃年。
請君傾醉耳，松風奏薰弦。
身世能兩忘，安用養浩然。
夢覺事已殊，此道誰能全。
馳驅冠劍徒，百歲猶倒懸。
深深下於地，冥冥高出天。
君語達已達，君歌玄復玄。
大笑問劉子，細窮秋水源。
秋水源可到，更寄琳瑯篇。